Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 194

8. Tananyagok, taneszközök Tananyagok, kiegészítő anyagok Lényeges elem a nyelvoktatásban a korszerű tananyag, melynek részei a tankönyv, a munkafüzet, a tanári kézikönyv és a hangkazetta/CD. A tananyag kiválasztásához segítséget nyújt a tanterv, mely meghatározza a célokat, fejlesztési feladatokat, tartalmakat, tevékenységtípusokat. Célszerű olyan tananyagot választani, amely messzemenően összhangban áll a tantervvel, hiszen az mind a tanárnak, mind a tanulóknak könnyebbséget jelent. A szakiskolai program keretében a könyvtárfejlesztés során az iskolai igényeknek megfelelően beszerezhetőek voltak és lesznek különböző korszerű tan- és kiegészítő anyagok, így pl. tankönyvek, videofilmek, CD-k, hangkazetták, szótárak stb. Továbbá a szakiskolák 9–10. osztályában folyó idegennyelv-oktatás tartalmi megújítását szolgálja a kifejezetten a szakiskolás célcsoport számára újonnan kifejlesztett, feladatsorokat és projektötleteket tartalmazó „Feladat- és projektbank”, valamint a hozzá tartozó „Szószedet”. 2006/79/II. szám A „Feladat- és projektbank” két szempontból kíván segítséget nyújtani a szakiskolák 9–10. évfolyamán idegen nyelvet tanítóknak és tanulóknak. Egyrészt aktuális, érdekes és a német nyelvű országok népeinek, kultúrájának megismerése szempontjából fontos szövegeket kínál feldolgozásra, s ily módon erősíti a tanulók motivációját. Másrészt azáltal, hogy bővíti, kiegészíti, elmélyíti a tankönyvek anyagát, segíti a belső differenciálást, az egyénre szabott fejlesztést. A „Feladat- és projektbank” mind tartalmában, mind felépítésében összhangban áll a kerettantervvel. Témakörökből indul ki, melyekhez szövegeket rendel. A szövegekhez feladatok tartoznak, amelyek kommunikatív nyelvi tevékenységek keretében végezhetők el. A feladatok egy része olyan, hogy megoldásuk során egy-egy készség fejlesztése kerül előtérbe, többségük azonban a készségek integrációját teszi szükségessé. A készségfejlesztés középpontjában a beszédkészség fejlesztése áll. A modulonkénti progresszió minden esetben az A1 szinttől az A2 szintig terjed. A tartalmak feldolgozhatóak egyetlen tematikus blokkban, de ciklikusan is. A feldolgozás során a tanulóknak lehetősége nyílik a páros és csoportmunkára, projektszerű feladatok elvégzésére és kisebb projektek megvalósítására. Ezáltal fejlődik szociális és stratégiai kompetenciájuk, fokozatosan megtanulnak egymással és egymástól tanulni, valamint felelősséget vállalni saját tanulási folyamatukért. Az anyagban számos olyan feladat található, mely önálló kutatómunkára, az internet aktív használatára ösztönöz. A „Feladat- és projektbank” szakmaorientált egységei a fiatalok pályaorientációját segítik. A „Szószedet” funkciója az, hogy segítse a tanulókat a tananyagban található szövegek megértésében. A hozzá tartozó szótár-munkafüzet használatával pedig a tanulók hatékonyan fejleszthetik produktív szókincsüket. A „Feladat- és projektbank”-hoz készített „Módszertani útmutató” konkrét segítséget kíván nyújtani a tananyag alkalmazásához, mind a tervezés, mind a megvalósítás során. A cselekedtető, sokcsatornás, az egész személyiséget aktivizáló tanítás-tanulás megvalósítására szolgál az „Eszköztár”. Szemléltetőeszközök A tanulás tartalmának vizualizálása a szakiskolások idegennyelv-oktatásában (is) rendkívül fontos. A módszertani ajánlásoknál már utaltunk rá, hogy a nyelv hatékony elsajátítása szempontjából lényeges a különböző érzékszervek, így a szem, azaz a látás bevonása is a tanítás/tanulás folyamatába. A szövegek tartalmának rajzos ábrázolása, a szókincs tanulása során a szó- és az íráskép összekapcsolása, a nyelvtani szerkezetek színekkel, formákkal történő megjelenítése, a tanulók írásos munkáinak rögzítése (pl. vastag filctollal csomagolópapírra) nemcsak változatosságot jelentenek, hanem egyben lehetőséget is arra, hogy a kognitív tartalmak a tanulók számára könnyebben hozzáférhetőek legyenek. Technikai eszközök Jó, ha van a tanteremben flip-chart, írásvetítő, mágnestábla stb., de ne higgyük, hogy ezek elengedhetetlen feltételei a korszerű nyelvoktatásnak, s hogy jól csak modern taneszközök segítségével lehet tanítani. Szükség esetén megfelel a hagyományos tábla és a kréta, a nyomdai hulladékkártya és a csomagolópapír is. Fontos azonban, hogy mindig legyen a tanteremben egy jó minőségű magnó (lehetőleg CDlejátszóval), hiszen a beszédértés fejlesztéséhez nem elegendő, ha a tanulók csak a tanári mintával találkoznak. Mindenképpen szükség van arra, hogy időről időre szembesüljenek a territoriálisan és individuálisan eltérő nyelvhasználat számos változatával. Ideális, ha van a tanteremben videokészülék is, hallani és látni jóval könnyebb, mint csak látni, s valós helyzetekben is 2006/79/II. szám gyakrabban fordul elő, hogy egyszerre látjuk és halljuk beszélgetőpartnerünket, mint az, hogy csak halljuk őt (pl. telefonbeszélgetés). Ugyancsak hasznos, ha a tanulóknak időről időre lehetősége nyílik számítógéppel dolgozni, főként a projektmunka során, amikor pl. különböző információkat kell megtalálniuk az interneten vagy a számítógép segítségével prezentációkat készítenek elő. Osztályterem Könnyebb a dolga a tanárnak és a tanulóknak, ha mobil a tanterem berendezése, azaz a tanulók csekély erőfeszítéssel és kis időráfordítással úgy tudják elhelyezni székeiket és asztalaikat, hogy párban, kis csoportokban, plénumban dolgozhatnak együtt. Arra is kell hely, hogy a tanulók olykor felállhassanak, mozoghassanak a tanteremben. Számos, a kommunikációt elősegítő munkaforma nem valósítható meg, ha a tanulók összezsúfolva, padokba kényszerítve ülnek a tanteremben. Ülve nem lehet „az utcán összefutni”, egymásnak háttal nem lehet a „kávéházban rendelni” stb. Ha mégis ilyen kedvezőtlen körülmények között kényszerülünk idegen nyelvet tanítani, meg kell keresni azokat a lehetőségeket, amik javíthatnak a helyzeten, pl. a tanulók időszakosan a padok tetején ülve, a padsorok között sétálva, a tanári asztalt körbeállva stb. dolgoznak, így könnyebben tudnak egymás felé fordulni.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes